Տոլորս գիւղը, ինչպէս ցոյց է տալիս նրա կենսագրութեան ուսումնասիրութիւնը, զարգացման առնուազն երեք փուլ է ապրել: Հիմնարկումից յետոյ գիւղը տեղափոխուել է ոչ պակաս երկու անգամ: Առաջին անգամ, ըստ սերնդից սերունդ հաղորդուող բանաւոր տուեալների, մօտաւորապէս 17րդ դարի կէսերին: Երկրորդ անգամ, արդէն միանգամայն հաւաստի, իմ սերնդակիցների օրօք՝ 1970ականների սկիզբներին՝ Տոլորսի ջրամբարի կառուցման պատճառով: Ասուածից եւ մեր շարադրանքում յստակութիւն մտցնելու անհրաժեշտութիւնից ելնելով՝ գիւղի գոյութեան առաջին փուլը կարող ենք անուանել հնագոյն, երկրորդը՝ հին, երրորդը՝ նոր: Այդպիսով՝ հնագոյն գիւղը գոյատեւել է հիմնարկումից մինչեւ մօտաւորապէս 17րդ դարի կէսերը, հին գիւղը՝ 17րդ դարի կէսերից առ 1970 թուական, նոր գիւղի ծնունդը կայացել է 1970ականների սկիզբներին: